Predsjednik Vlade Republike Hrvatske Andrej Plenković jučer i danas u Bruxellesu sudjeluje na sastanku Europskoga vijeća.

Uoči početka drugoga dijela sastanka, novinare je zanimao aranžman za preseljenje agencija EU-a koje se trenutačno nalaze u Ujedinjenoj Kraljevini. Predsjednik Vlade kazao je da set kriterija koji je konsenzualno prihvaćen sadrži sve što je relevantno, a to je da se nađe odgovarajući prostor, da grad u kojem bi bilo sjedište tih agencija bude dobro povezan i ima brojne druge prednosti.„Zahtijevaju se adekvatni konferencijski prostori i prostori za rad, s obzirom da godišnje tisuće ljudi dolaze na sastanke, uz 900 zaposlenika koje ima Agencija za lijekove. Veliki je interes, 21 država članica je iskazala svoj interes do sada. Rok za formalnu prijavu je do 31. srpnja, a odluke će se donositi na razini Vijeća. Dat ćemo maksimalan napor s naše strane, premda je ovo utakmica koja neće biti jednostavna, to je sasvim jasno. Bitno je da bude korektna i pravična geografska distribucija. Naš je adut snažna tradicija javnoga zdravstva i činjenica da smo nova država članica koja nema sjedište niti jedne agencije. Najveća zadaća u ovom trenutku radne skupine koju vodi ministar Kujundžić je pronaći adekvatan radni prostor“, kazao je predsjednik Vlade.Što se tiče pregovora o Brexitu, predsjednik Vlade poručio je da je pitanje stečenih prava ljudi koji žive na teritoriju Ujedinjene Kraljevine bitno svim članicama. „Inzistirat ćemo na tome da naši državljani budu tretirani na jednak način kao i državljani drugih zemalja članica te da se nađe jedno rješenje koje neće previše utjecati na njihove poslove i život, uvažavajući onda i reciprocitet na strani Europske unije“, poručio je.„Neistinita je informacija objavljena danas u jednom dnevnom listu“, kazao je predsjednik Vlade odgovarajući na upit novinara o navodima jednog dnevnog lista da je Ministarstvo uprave pripremilo odgovor Vlade u kojemu se navodi da nema zakonskog uporišta za uklanjanje sporne ploče HOS-a u Jasenovcu.